กรมชลประทาน เน้น 12 มาตรการรับมือฤดูฝนปีนี้ พร้อมรับมือสถานการณ์เอลนีโญ
นายทวีศักดิ์ ธนเดโชพล รองอธิบดีกรมชลประทาน เปิดเผยว่า ปัจจุบันอ่างเก็บน้ำขนาดใหญ่และขนาดกลางทั่วประเทศ มีปริมาณน้ำรวมกัน 44,004 ล้าน ลบ.ม. คิดเป็นร้อยละ 58 ของความจุอ่างฯรวมกัน เป็นน้ำใช้การได้ 20,062 ล้าน ลบ.ม. ภาพรวมปริมาณน้ำต้นทุนอยู่ในเกณฑ์ดี จนถึงขณะนี้มีการจัดสรรน้ำในช่วงแล้งปี 65/66 ทั้งประเทศไปแล้ว 25,200 ล้าน ลบ.ม. หรือคิดเป็นร้อยละ 92 ของแผนฯ ด้านผลการเพาะปลูกข้าวนาปรัง ทั้งประเทศมีการเพาะปลูกไปแล้วกว่า 10 ล้านไร่ ทั้งนี้จากกรมอุตุนิยมวิทยาคาดการณ์ว่า ในช่วงวันที่ 1 – 7 พ.ค. นี้ ทางภาคเหนือ และภาคตะวันออกเฉียงเหนือ จะมีฝนฟ้าคะนองในบางพื้นที่ ส่วนภาคใต้ ลมตะวันออกและลมตะวันออกเฉียงใต้ที่พัดปกคลุมอ่าวไทย ภาคใต้ และทะเลอันดามันมีกำลังแรงขึ้น ทำให้ภาคใต้มีฝนเพิ่มขึ้นและมีฝนฟ้าคะนองบางแห่ง ให้หน่วยงานในพื้นที่ติดตามสถานการณ์น้ำอย่างใกล้ชิดและนำข้อมูลมาวิเคราะห์เพื่อวางแผนบริหารจัดการน้ำอย่างประณีตที่สุด แม้ว่าผลการบริหารจัดการน้ำในช่วงฤดูแล้งจะสิ้นสุดลง ตามแผนที่วางไว้ กรมชลประทานยังขอเน้นย้ำให้ทุกภาคส่วนปฏิบัติตามมาตรการบริหารจัดการน้ำฤดูฝนปี 66 ที่กรมชลประทานกำหนด ควบคู่ไปกับการปฏิบัติตาม 12 มาตรการรับมือฤดูฝนปี 2566 อย่างเคร่งครัด เพื่อเตรียมความพร้อมรองรับสถานการณ์เอลนีโญ ตามที่กรมอุตุนิยมวิทยาคาดการณ์ว่าในปีนี้จะมีปริมาณน้ำฝนน้อยกว่าเกณฑ์ และอาจเกิดฝนทิ้งช่วง ให้สำนักงานชลประทานทั่วประเทศบูรณาการร่วมกับหน่วยงานที่เกี่ยวข้อง ประชาสัมพันธ์สร้างการรับรู้ให้ประชาชนเข้าใจสถานการณ์น้ำ พร้อมทั้งขอความร่วมมือไปยังประชาชนกลุ่มผู้ใช้น้ำ และทุกภาคส่วน ให้ช่วยกันประหยัดน้ำเพื่อให้ปริมาณน้ำที่มีอยู่เพียงพอสำหรับทุกกิจกรรม เพื่อลดผลกระทบที่จะเกิดขึ้นกับประชาชนให้มากที่สุด